section_heading: Povijest
paragraph_text: Na početku rata 1. armija je držala položaje u središnjoj Galiciji, te je prema austrougarskom ratnom planu 22. kolovoza 1914. prešla rijeku San, te krenula prema Lublinu. Napredujući istočnom obalom rijeke Visle 1. armija sudarila se s ruskom 4. armijom pod zapovjedništvom baruna Antona Saltze. U Bitci kod Krasnika (23. kolovoza – 25. kolovoza 1914.) jedinice 1. armije pobjeđuju rusku 4. armiju koju prisiljavaju na povlačenje natrag u smjeru Lublina. Međutim, zbog poraza austrougarske vojske na istočnom dijelu austrougarskog rasporeda u bitkama na Gnjiloj Lipi i kod Rava-Ruske, 1. armija se kako bi izbjegla okruženje morala povući na položaje sjeverno od Krakowa.